Góður sigur hjá ÍA stúlkum í öðrum flokki Stúlkurnar í öðrum flokki kvenna hjá ÍA gerðu góða ferð í Kópavoginn í gær og lögðu lið Breiðabliks 3 - 1 . Með þessum úrslitum settu þær pressu á Val , því þær stúlkur eiga nú tvo leiki eftir og geta komist einu stigi yfir ÍA . Takist það ekki standa ÍA stúlkur uppi sem Íslandsmeistarar . Með þessum árangri hafa Skagastúlkur skotið stórliðum Vals , Stjörnunar og Breiðabliks aftur fyrir sig með góðri frammistöðu í sumar . Af fjórtán leikjum í sumar unnu ÍA stúlkuur níu , gerðu tvö jafntefli og töpuðu þremur . Markatalan : 23 : 10 þeim í vil . Leikurinn í gær byrjaði fjörlega og ljóst að Skagastúlkur ætluðu sér ekkert annað en sigur . Á fyrstu mínútunum áttu þær ágætar marktilraunir m.a. skot í stöng og slá . En inn vildi boltinn ekki og staðan í hálfleik var því 0 - 0 . Seinni hálfleikur fór ágætlega af stað og ÍA gerði harða hríð að marki Blika . Það varð svo gegn gangi leiksins að Blikar skoruðu á 60. mínútu . En þá gáfu Skagastelpurnar í og héldu áfram í miklum baráttuhug . Það skilaði sér í marki á 70. mínútu þar sem Dúna Sturlaugsdóttir lét vaða í tæklingu á vítateignum og af henni fór boltinn rakleitt í netið út við stöng . Um 10 mínútum seinna fékk Maren Leósdóttir fínan bolta innfyrir vörn Blika . Maren lék boltanum að marki og vippaði laglega yfir markmanninn , boltinn lenti í slánni og innfyrir línu og staðan orðin 2 - 1 . Þrátt fyrir að vera komnar yfir þá sýndu stelpurnar styrk sinn og héldu góðum tökum á leiknum . Það var svo á 86. mínútu að Unnur Ýr tók boltann út við hliðarlínu á hægri kanti , lék á einn Blika og annan til áður en hún smellti boltanum í markhornið uppi . Vel gert og þá þurfti ekki að spyrja að leikslokum - staðan 3 - 1 og það urðu lokatölur leiksins . Nú er að bíða og sjá hvað setur fyrst KSÍ raðar leikjum þannig niður að bíða þarf fram á haust eftir lokaleik mótsins , þann 8. september . Þá leika Valur-Breiðablik , en Valsstúlkurnar eiga reyndar annan leik til þar á milli gegn Stjörnunni . ÍA stúlkur í 2. flokki hafa staðið sig vel í sumar . Hvort árangrinum fylgir bikar kemur í ljós fimmtudaginn 8. september .